蜀海棠
作者：袁燮
朝代：宋

paragraphs: 海棠自是花中傑，西蜀此花尤勝絕。
濯錦江邊艷欲然，浣花溪上繁於纈。
疇昔聞名未識面，對之頓解憂心結。
東皇著意欲開時，不許芳心輕漏洩。
風前醉態真嫣媚，雨過啼妝更鮮潔。
格高不受塵點汙，韵勝須那香酷烈。
東南顔色豈不佳，甲乙品題終少劣。
我公胸次秋水瑩，海內人人頌清節。
世間珍玩一物無，獨此妖嬈費提挈。
墀間堂下不勝春，頳頰丹唇儼成列。
嫣然尤物不移人，未害廣平心似鐵。
幾年隔絕劍閣外，拔擢孤忠自明哲。
願公持此坐廟堂，天下妍媸要區別。